NAV: diákmunka - Terasz | Femina
NAV: diákmunka
A diákoknak a munkavállaláshoz adóazonosító jelet kell igényelniük - közölte a NAV.
A munkavállaláshoz adóazonosító jelre van szükség, ezért ha a diák még nem rendelkezik vele, vagy elvesztette az adókártyáját, akkor azt a Nemzeti Adó- és Vámhivatalnál tudja igényelni a 20T34-es nyomtatványon - hívta fel a figyelmet az adóhivatal kedden.
Az MTI-nek küldött közlemény szerint a dokumentumot a legegyszerűbben az Online Nyomtatványkitöltő Alkalmazással - ONYA - tölthetik ki, és küldhetik be az érintettek a NAV-hoz elektronikusan, akár okoseszközről is.
Kiemelték, a diákmunkával szerzett jövedelem is adóköteles. A személyi jövedelemadó mértéke 15 százalék, amit a munkaadó adóelőlegként von le a diák bruttó jövedelméből. Ha munkaviszonyban vagy biztosítást eredményező megbízási jogviszonyban dolgozik a tanuló, akkor egyéni járulékot is kell fizetnie, amelyet szintén a munkáltató von le.
A munkaszerződésben a felek megállapodhatnak havi, heti, napi vagy órabérben vagy teljesítménybérben is, a diáknak azonban meg kell kapnia a minimálbért, ami napi 8 órás foglalkoztatásnál havonta bruttó 161 ezer forint. Ugyanakkor a NAV azt javasolta a diákoknak, hogy a munkavégzésről szóló megállapodás előtt ellenőrizzék le a leendő munkáltatót az adóhivatal honlapján, az "Adatbázisok" rovatban, ugyanis a be nem jelentett alkalmazottat foglalkoztató cégeknél kockázatos munkába állni.